Nõukogu määrus 422/67/EMÜ, 5/67/Euratom,

25. juuli 1967,

komisjoni presidendi ja liikmete ning Euroopa Kohtu presidendi, kohtunike, kohtujuristide ja kohtusekretäri rahaliste tasude kindlaksmääramise kohta

EUROOPA ÜHENDUSTE NÕUKOGU,

võttes arvesse Euroopa ühenduste ühtse nõukogu ja ühtse komisjoni asutamislepingut, [1] eriti selle artiklit 6, ning Euroopa ühenduste privileegide ja immuniteetide protokolli [2] artikleid 20 ja 21,

arvestades, et nõukogu peab kindlaks määrama komisjoni presidendi ja liikmete ning Euroopa Kohtu presidendi, kohtunike, kohtujuristide ja kohtusekretäri palgad, toetused ja pensionid, samuti võimalikud töötasude asemel tehtavad väljamaksed,

ON VASTU VÕTNUD KÄESOLEVA MÄÄRUSE:

Artikkel 1

Komisjoni liikmed ja Euroopa Kohtu liikmed saavad alates ametisseastumise päevast kuni ametist lahkumise kuu viimase päevani põhipalka, peretoetusi ja muid toetusi.

Artikkel 2

1. Komisjoni liikmete igakuine põhipalk on:

president: | 111300 BEF |

asepresident: | 100550 BEF |

teised liikmed: | 89950 BEF |

2. Euroopa Kohtu liikmete igakuine põhipalk on:

president | 111300 BEF |

kohtunik ja kohtujurist | 89950 BEF |

kohtusekretär | 80950 BEF |

Artikkel 3

1. a) perekonnapea toetus, mille suurus on 5 % põhipalgast;

b) ülalpeetava lapse toetus, mille suurus on 1100 Belgia franki lapse kohta kuus;

c) õppetoetus.

2. Perekonnapea on komisjoni või Euroopa Kohtu abielus liige või liige, kel on ülalpeetavaid lapsi. Liige ei saa perekonnapea toetust, kui tema abikaasa on tasulisel tööl.

3. Ülalpeetav laps on komisjoni või Euroopa Kohtu liikme või tema abikaasa seaduslik bioloogiline või adopteeritud laps, keda komisjoni või Euroopa Kohtu liige tegelikult ülal peab.

Toetust antakse:

- alla 18aastase lapse eest,

- 18–25aastase lapse eest, kes õpib koolis või kutseharidusasutuses päevases õppes.

Lapse eest, kes raske haiguse või töövõimetuse tõttu ei suuda endale elatist teenida, makstakse toetust kogu haiguse või töövõimetuse ajal tema vanusest sõltumata.

4. Iga lõike 3 kohase ülalpeetava lapse eest, kes õpib õppeasutuse päevases õppes, saab komisjoni või Euroopa Kohtu liige lisaks õppetoetust tema poolt tasutud tegelike koolituskulude katmiseks kuni 1000 Belgia franki kuus.

Õigus saada seda toetust algab selle kuu esimesel päeval, kui laps hakkab õppima põhikoolis, ja lõpeb selle kuu lõpus, kui laps saab 25 aastaseks.

Artikkel 4

1. Komisjoni või Euroopa Kohtu liikmed saavad eluasemekulude hüvitist, mille suurus on 15 % põhipalgast.

2. Komisjoni liikmetele makstakse järgmist igakuist esindustasu:

president | 22100 BEF |

asepresident | 14200 BEF |

teised liikmed | 9475 BEF |

3. Euroopa Kohtu liikmetele makstakse järgmist igakuist esindustasu:

president | 22100 BEF |

kohtunik ja kohtujurist | 9475 BEF |

kohtusekretär | 8650 BEF |

Euroopa Kohtu kodade esimeestele makstakse ametiaja jooksul lisaks tasu eriülesannete täitmise eest 12625 BEF kuus.

Artikkel 5

Ametisse astudes ja ametist lahkudes saab komisjoni ja Euroopa Kohtu liige:

a) ametisse astudes sisseseadmistoetust, mis võrdub kahe kuu põhipalgaga, ning ametist lahkudes ümberasumistoetust, mis võrdub ühe kuu põhipalgaga;

b) hüvitist oma isiklike asjade ja mööbli kolimise kulude katteks, sealhulgas kindlustuse tavariskide (vargus, purunemine, tuli) vastu.

Kui isik ametisse tagasi nimetatakse, ei saa ta käesolevas artiklis sätestatud toetusi. Toetusi ei saa ta ka juhul, kui ta on nimetatakse ametisse mõnes teises ühenduste institutsioonis, kui selle institutsiooni ajutine asukoht on linnas, kus ta pidi varem seoses ametikohustuste täitmisega elama, ning ta ei ole uue ametissenimetamise ajaks sealt veel ära kolinud.

Artikkel 6

Komisjoni või Euroopa Kohtu liikmele, kes peab ametikohustuste täitmisel oma institutsiooni ajutisest asukohast mujale reisima:

a) hüvitatakse sõidukulud;

b) hüvitatakse majutuskulud (üksnes tuba, teenindus ja maksud);

c) makstakse päevaraha 750 BEF iga eemalviibitud täispäeva eest; reiside eest väljapoole Euroopat võib seda suurendada 1250 BEFni.

Artikkel 7

1. Komisjoni või Euroopa Kohtu endine liige saab ametist lahkumise kuule järgnevast kuust alates kolm aastat igakuist üleminekutoetust, mis moodustab 40 % tema ametist lahkumise aja põhipalgast, kui ta töötas asjaomasel ametikohal vähem kui kaks aastat, 45 % nimetatud põhipalgast, kui ta töötas seal kaks kuni kolm aastat ning 50 %, kui ta töötas kauem.

2. Õigus seda toetust saada lõpeb, kui komisjoni või Euroopa Kohtu endine liige nimetatakse tagasi ametisse mõnes ühenduste institutsioonis, või tema surma korral. Tagasinimetamise puhul makstakse toetust kuni ametisseastumise kuupäevani; surma korral makstakse viimane toetus selle kuu eest, mil ta suri.

3. Kui asjaomane isik asub nimetatud kolme aasta jooksul uuele tööle või tegelema ettevõtlusega, arvestatakse nimetatud toetusest maha summa, mille võrra tema igakuine brutotöötasu (enne maksude mahaarvamist) koos lõikes 1 sätestatud toetusega ületab makse maha arvestamata töötasusid, mida ta sai komisjoni või Euroopa Kohtu liikmena artiklite 2, 3 ja artikli 4 lõike 1 kohaselt. Uue töö või ettevõtluse eest saadava töötasu arvutamisel võetakse arvesse iga liiki töötasu, välja arvatud kulude katteks makstav tasu.

4. Komisjoni või Euroopa Kohtu liige esitab ametist lahkumise kuupäeval, iga sellele järgneva aasta 1. jaanuaril ning oma varalise seisundi iga muutuse korral selle institutsiooni juhile, kus ta varem töötas, deklaratsiooni kõikide oma tegevuse eest saadavate töötasude kohta, välja arvatud kulude katteks makstavad tasud.

Täiendavaid töötasusid, mida komisjoni või Euroopa Kohtu endine liige oma töö käigus õiguspäraselt sai, üleminekutoetusest maha ei arvestata.

Deklaratsioon tuleb esitada heas usus ning see on konfidentsiaalne. Selles sisalduvat teavet ei kasutata muul viisil, kui seoses käesoleva määrusega, ning ei avaldata kolmandatele isikutele.

Artikkel 8

1. Pärast ametist lahkumist saavad komisjoni ja Euroopa Kohtu liikmed eluaegset pensioni, mida makstakse alates päevast, mil nad saavad 65aastaseks.

2. Nad võivad siiski taotleda nimetatud pensioni maksmist alates 60. eluaastast. Sellisel juhul kohaldatakse pensioni suhtes järgmisi koefitsiente:

Vanus | Koefitsient |

60 aastat | 0,64271 |

61 aastat | 0,69762 |

62 aastat | 0,75985 |

63 aastat | 0,82157 |

64 aastat | 0,90554 |

Artikkel 9

Pensioni suurus on 4,5 % viimati saadud põhipalgast iga töötatud täisaasta eest ning 1/12 nimetatud summast iga täiskuu eest. Maksimumpension on 50 % viimati saadud põhipalgast.

Artikkel 10

Komisjoni või Euroopa Kohtu liige, kes on püsivalt töövõimetu ega saa seepärast oma ülesandeid täita ning ametist lahkub või tagandatakse, saab tagasiastumise või tagandamise kuupäevast alates järgmisi toetusi:

a) püsiva töövõimetuse korral eluaegse pensioni, mida arvutatakse artikli 9 kohaselt ning mis peab olema vähemalt 25 % viimati saadud põhipalgast. Juhul, kui töövõimetuse põhjustab töökohustuste täitmisest tingitud haigus või invaliidsus, on tal õigus saada maksimumpensioni;

b) ajutise töövõimetuse korral saab ta töövõime taastumiseni pensioni, mis on viimati saadud põhipalgast tööülesannete täitmisest tingitud töövõimetuse või haiguse korral 50 % ning muudel juhtudel 25 %. Kui nimetatud invaliidsuspensioni saaja saab 65 aastaseks või kui invaliidsuspensioni on makstud seitse aastat, asendatakse see eluaegse pensioniga, mis arvutatakse artikli 9 kohaselt.

Artikkel 11

Komisjoni või Euroopa Kohtu liige saab Euroopa ühenduste ametnike personalieeskirjadega ettenähtud sotsiaalkindlustusskeemi kohaseid toetusi haiguse, kutsehaiguse ja tööõnnetuse korral, lapse sünnitoetust ja matusetoetust.

Artikkel 12

Kui liikme töövõimetuses või surmas on süüdi kolmas isik, lähevad selle liikme või tema pärijate õigused algatada nimetatud kolmanda poole suhtes kohtumenetlus üle ühendusele liikme pensioniskeemiga seotud kohustuste ulatuses.

Artikkel 13

Artiklis 7 sätestatud üleminekutoetust, artiklis 8 sätestatud pensioni ja artiklis 10 sätestatud pensione ei maksta ühele isikule üheaegselt. Kui komisjoni või Euroopa Kohtu liige on õigustatud toetust või pensioni saama rohkem kui ühe loetletud sätte kohaselt, kohaldatakse üksnes saaja jaoks soodsaimat sätet.

Artikkel 14

Kui komisjoni või Euroopa Kohtu liige ametiaja jooksul sureb, saavad tema lesk ja ülalpeetavad lapsed surmale järgneva kolmanda kuu lõpuni töötasusid, mida komisjoni või Euroopa Kohtu liige pidanuks saama artiklite 2, 3 ja artikli 4 lõike 1 kohaselt.

Artikkel 15

1. Komisjoni või Euroopa Kohtu sellise liikme või endise liikme lesk ja ülalpeetavad lapsed, kellel oli surma ajal õigus saada pensioni, saavad toitjakaotuspensioni.

Nimetatud pension moodustab komisjoni või Euroopa Kohtu liikmele või endisele liikmele surma ajal artikli 9 kohaselt maksmisele kuulunud pensionist järgmise protsendi:

lesele | 50 % |

igale lapsele, kui ema on veel elus | 10 % |

igale lapsele, kui surnud on nii isa kui ka ema | 20 % |

Kui komisjoni või Euroopa Kohtu liige sureb oma ametiaja jooksul, on toitjakaotuspensioni arvutamise aluseks 50 % tema surmaaegsest põhipalgast. Kui komisjoni või Euroopa Kohtu sellise liikme pension, kes suri oma ametiaja jooksul, oli jõudnud artiklis 9 sätestatud maksimumpensionini, on lesele makstav toitjakaotuspension 30 % tema surmaaegsest põhipalgast.

2. Toitjakaotuspensionide kogusumma ei tohi ületada komisjoni või Euroopa Kohtu liikme või endise liikme pensioni, mille alusel neid arvutatakse. Vajaduse korral jaotatakse maksimaalsed toitjakaotuspensionid pensionisaajate vahel eespool nimetatud protsentide kohaselt.

3. Toitjakaotuspensione makstakse alates surmale järgneva kuu esimesest päevast; kui kohaldatakse artikli 14 sätteid, tekib õigus pensioni saada surmale järgneva neljanda kuu esimesel päeval.

4. Õigus toitjakaotuspensioni saada lõpeb selle kalendrikuu lõpus, mil õigustatud isik sureb. Õigus orvupensioni saada lõpeb selle kuu lõpus, mil laps saab 21 aastaseks. Pensioni saamise õigust võib siiski pikendada, kui laps omandab kutseharidust, kuid mitte kauem, kui tema 25aastaseks saamise kuu lõpuni.

Orvule, kes haiguse või töövõimetuse tõttu ei suuda elatist teenida, makstakse pensioni edasi.

5. Kui komisjoni või Euroopa Kohtu endine liige abiellub ning on abiellumise kuupäeval käesoleva määruse kohaselt pensioniõiguslik, ei saa abikaasa ja abielupaari lapsed toitjakaotuspensioni, kui abielu oli komisjoni või Euroopa Kohtu liikme surma ajaks kestnud vähem kui viis aastat.

6. Lese õigus saada toitjakaotuspensioni lõpeb taasabiellumise korral. Sellisel juhul makstakse talle viivitamata ühekordne toetus kahe aasta toitjakaotuspensioni suuruses summas.

Artikkel 16

Komisjoni või Euroopa Kohtu liige, kes vabastatakse ametist raske üleastumise tõttu, kaotab õiguse saada üleminekutoetust ja vanaduspensioni; see ei mõjuta siiski tema kaudu õigustatud isikuid.

Artikkel 17

Kui nõukogu otsustab põhipalka tõsta, teeb ta samal ajal otsuse ka olemasolevate pensionide kohase tõstmise kohta.

Artikkel 18

Käesoleva pensioniskeemi kohaselt maksmisele kuuluvad summad kavandatakse ühenduste eelarvesse. Liikmesriigid tagavad ühiselt nimetatud toetuste maksmise vastavalt nimetatud kulude rahastamise ulatusele.

Artikkel 19

1. Artiklite 2, 3, 4, 5, 11 ja 14 kohased summad makstakse välja selle riigi vääringus, kus institutsioon ajutiselt asub.

2. Tulusaajad võivad lasta artiklite 7, 8, 10 ja 15 kohased summad maksta selle riigi vääringus, mille kodanikud nad on, oma elukohariigi vääringus või selle institutsiooni ajutise asukohariigi vääringus, kelle teenistuses nad on; valik kehtib vähemalt kaks aastat.

Kui osutatud riikidest esimesed kaks ei ole ühenduse liikmesriigid, makstakse summad selle riigi vääringus, kus asub ajutiselt institutsioon, kelle teenistuses asjaomased isikud töötasid.

Artikkel 20

Käesolevat määrust kohaldatakse Euroopa Majandusühenduse komisjoni, Euroopa Aatomienergiaühenduse komisjoni ja ülemameti ning Euroopa Kohtu endiste liikmete ja nende ülalpeetavate suhtes, kelle kohta käesoleva määruse jõustumise hetkel kehtivad nõukogu määruse nr 63 (EMÜ), [3] nõukogu määruse nr 14 (Euratom), [4] ESTÜ ministrite erinõukogu 22. mai 1962. aasta otsuse [5] või nõukogude määruse nr 62 (EMÜ), 13 (Euratom) [6] sätted.

Artikkel 21

Komisjoni ja Euroopa Kohtu liikmete suhtes kohaldatakse määrust, millega nähakse ette ühendusele makstavate maksude kohaldamise tingimused ja kord. Kuni selle määruse jõustumiseni kohaldatakse määrust nr 32 (EMÜ), 12 (Euratom). [7]

Artikkel 22

Käesolevat määrust kohaldatakse alates 6. juulist 1967.

Käesolevaga tunnistatakse kehtetuks määrus 63 (EMÜ), 14 (Euratom), Euroopa Söe- ja Teraseühenduse ministrite erinõukogu 22. mai 1962. aasta otsus ja nõukogude määrus nr 62 (EMÜ), 13 (Euratom), välja arvatud artikliga 20 seotud osas.

Jõusse jääb Euroopa Söe- ja Teraseühenduse 13. ja 14. oktoobri 1958. aasta ministrite erinõukogu otsus.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 25. juuli 1967

Nõukogu nimel

eesistuja

Fr. Neef

[1] EÜT 152, 13.7.1967, lk 2.

[2] EÜT 152, 13.7.1967, lk 13.

[3] EÜT 62, 19.7.1962, lk 1724/62

[4] EÜT 62, 19.7.1962, lk 1730/62

[5] EÜT 62, 19.7.1962, lk 1734/62

[6] EÜT 62, 19.7.1962, lk 1713/62

[7] EÜT 45, 14.6.1962, lk 1461/62.

--------------------------------------------------